“จุรินทร์” ชมนวัตกรรม-ผลิตภัณฑ์อาหารคุณภาพ CPF งาน “APEC 2022”
“จุรินทร์ ลักษณวิศิษฏ์” ชมนวัตกรรมและผลิตภัณฑ์อาหารคุณภาพจาก CPF ในงาน APEC 2022 โดยงานจัดขึ้นระหว่างวันที่ 19-22 พฤษภาคม 65
“จุรินทร์ ลักษณวิศิษฏ์” ชมนวัตกรรมและผลิตภัณฑ์อาหารคุณภาพจาก CPF ในงาน APEC 2022 โดยงานจัดขึ้นระหว่างวันที่ 19-22 พฤษภาคม 65
20 พ.ค. 2565

นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ในฐานะประธานการประชุมรัฐมนตรีการค้าของ 21 เขตเศรษฐกิจ APEC 2022 (APEC Ministers Responsible for Trade Meeting 2022 : MRT) เปิดงานเสวนานานาชาติ APEC BCG Symposium 2022 และเยี่ยมชมบูธ บริษัท เจริญโภคภัณฑ์อาหาร จำกัด (มหาชน) หรือ CPF พร้อมด้วย นายบุณยฤทธิ์ กัลยาณมิตร ปลัดกระทรวงพาณิชย์, นายภูสิต รัตนกุล เสรีเริงฤทธิ์ อธิบดีกรมส่งเสริมการค้าระหว่างประเทศ, นางอรมน ทรัพย์ทวีธรรม อธิบดีกรมเจรจาการค้าระหว่างประเทศ และผู้นำระดับรัฐมนตรีเศรษฐกิจการค้า 21 ประเทศ โดยมี นายอาณัติ จุลินทร รองกรรมการผู้จัดการบริหาร ธุรกิจการค้าระหว่างประเทศ ซีพีเอฟ ให้การต้อนรับ
โดยนายจุรินทร์ ลักษณวิศิษฏ์ รองนายกฯ และรมว.พาณิชย์ กล่าวขอบคุณ ซีพีเอฟ ในฐานะบริษัทของคนไทย ส่งมอบอาหารคุณภาพสู่พี่น้องคนไทย โดยเฉพาะการส่งออกไก่ไปต่างประเทศ หวังว่าพวกเราทุกคนจะได้ใช้ศักยภาพทั้งหมดช่วยกันขับเคลื่อนเศรษฐกิจอย่างยั่งยืน
ด้าน นายอาณัติ จุลินทร รองกรรมการผู้จัดการบริหาร ธุรกิจการค้าระหว่างประเทศ ซีพีเอฟ กล่าวว่า ซีพีเอฟ ในฐานะผู้ผลิตอาหารระดับโลกที่ส่งมอบอาหารให้ผู้คนกว่า 4 พันล้านคน กว่า 50 ประเทศทั่วโลก รู้สึกเป็นเกียรติและภูมิใจอย่างมากที่กรมเจรจาการค้าต่างประเทศ เล็งเห็นความสามารถของซีพีเอฟ มาร่วมโชว์ศักยภาพกับผู้นำ APEC รวม 21 ประเทศ ในการประชุมครั้งนี้ เรามุ่งมั่นผลิตอาหารคุณภาพสูง สด สะอาด ปลอดภัย ภายใต้วิสัยทัศน์ ”ครัวของโลก” ร่วมสร้างความมั่นคงทางอาหารแก่คนไทยและประชากรโลก
“ซีพีเอฟ เข้าไปลงทุนและดำเนินธุรกิจแล้ว 15 ประเทศ ส่วนอีก 6 ประเทศ ซีพีเอฟในประเทศต่างๆ ค้าขายอยู่แล้วเช่นกัน การเข้าร่วมนิทรรศการครั้งนี้ จะเป็นการประชาสัมพันธ์ศักยภาพของบริษัทฯ ให้แก่ผู้เข้าร่วมประชุมมากกว่า 300 คน จาก 21 ประเทศ เพื่อสร้างโอกาสทางการค้าในอนาคต” นายอาณัติ กล่าว
โดยซีพีเอฟนำผลิตภัณฑ์สินค้าที่ได้รับรางวัลและความนิยมมาจัดแสดง ได้แก่ ไก่เบญจา อาหารพร้อมทานแนวเอเชีย แบรนด์ Kitchen Joy เกี๊ยวกุ้งซีพี ไข่ไก่สด Cage free แบรนด์ CP Selection และ Meat Zero เนื้อจากพืช (Plant-Based) โปรตีนจากพืชที่อร่อยเหมือนเนื้อสัตว์จริง จากนวัตกรรม PLANT-TEC ซึ่งคว้ารางวัล “THAIFEX-ANUGA Taste Innovation Show 2022” ในงาน Thaifex-Anuga World of Food Asia 2022
ทั้งนี้ประเทศไทยเป็นเจ้าภาพการจัดประชุมรัฐมนตรีการค้า APEC ความร่วมมือทางเศรษฐกิจเอเชีย-แปซิฟิก ประกอบด้วย สมาชิก 21 เขตเศรษฐกิจ ได้แก่ ออสเตรเลีย, บรูไน, แคนาดา, ชิลี, จีน, อินโดนีเซีย, ญี่ปุ่น, เกาหลีใต้, มาเลเซีย, เม็กซิโก, นิวซีแลนด์, ปาปัวนิวกินี, เปรู, ฟิลิปปินส์, รัสเซีย, สิงคโปร์, จีนไทเป, จีนฮ่องกง, สหรัฐอเมริกา, เวียดนาม และไทย จัดขึ้นระหว่างวันที่ 19-22 พฤษภาคม 2565